L'Ajuntament de Llíria inicia les obres d'urbanització de la costa de Sant Miquel
03 de novembre de 2020

La Regidoria d'Obres de l'Ajuntament de Llíria ha iniciat els treballs de la primera fase d'urbanització de la costa de Sant Miquel amb la demolició d'uns immobles existents a la zona.

Per a l'execució d'esta actuació, la Conselleria d'Habitatge i Arquitectura Bioclimàtica ha aportat una subvenció de 200.000 euros amb càrrec als pressupostos de 2020, i es completarà en fases posteriors amb un pressupost total de 835.385 euros.

La superfície objecte del projecte ocupa uns 3.410 m² i s'executarà sobre tres zones: la costa de Sant Miquel, l'espai dels habitatges demolits i el de la plaça que es forma en l'arrencada de la costa, entre els carrers Quevedo, l'Aldea i Recared.

L'actuació contempla les obres de pavimentació i remodelació de les zones, tant per als vianants com rodades, l'ampliació de les voreres i de les  zones enjardinades, i la dotació de mobiliari urbà.

L'alcalde Manolo Civera ha destacat que l'execució d'este projecte “servirà per a millorar l'accés a un dels llocs més emblemàtics de Llíria, el monestir i el poblat ibèric del Tossal de Sant Miquel, en la pujada a la qual donarà un caràcter principalment per als vianants, encara que es mantindrà també l'accés rodat”.